Asetietojärjestelmän piti olla käytössä 1. maaliskuuta 2020, tällä hetkellä sen arvellaan olevan valmis 1. maaliskuuta 2024.

Ongelmana on ollut muu muassa se, että aseluvat olivat aikoinaan poliisilaitosten käsikortistoissa. Suurin osa poliisilaitoksista on lakkautettu ja niiden kortistot ovat ties missä. Veera Korhonen

Sisäministeriö tiedotti perjantaina, että ampuma-aselain mukainen sähköisen asioinnin käyttöönotto siirtyy. Tämä johtuu poliisin asetietojärjestelmän valmistumisen viivästymisestä.

Asetietojärjestelmän piti olla käytössä 1. maaliskuuta 2020. Uuden asetietojärjestelmän arvioitu valmistumisaika on tällä hetkellä 1. maaliskuuta 2024. Järjestelmä myöhästyy siis neljä vuotta.

Sähköinen asiointi on tarkoitus ottaa käyttöön, kunhan aserekisteri aikanaan saadaan toimimaan. Perjantaina sisäministeriö kertoi laittaneensa lausuntokierrokselle säädöshankkeen lain muuttamiseksi sähköisen asioinnin voimaantulon osalta. Tämä tehdään, koska asetietojärjestelmä ei valmistu ajoissa.

–Lakiesityksessä muutetaan 15.7.2019 voimaan tulleen ampuma-aselain muuttamisesta annetun lain voimaantulosäännöstä, ampuma-aselakia ja ampumaratalakia. Esityksessä kumotaan lisäksi ampuma-aselain muuttamisesta annetun lain voimaantulosäännöksen muuttamisesta vuonna 2018 annettu laki, ministeriö tiedottaa.

Tiedot käsikortistoissa

Iltalehti on kirjoittanut muun muassa heinäkuussa 2018 asetietojärjestelmän rakentamisen ongelmista.

Ongelmana on ollut muu muassa se, että aseluvat olivat aikoinaan poliisilaitosten käsikortistoissa. Suurin osa poliisilaitoksista on lakkautettu ja niiden kortistot ovat ties missä, eikä kukaan tiedä, onko kaikki tiedot poimittu sähköiseen arkistoon.

Suuri määrä aseita on edelleen vanhoilla pahviluvilla. Niistä vanhimmissa aseen tyyppi- ja tunnistetiedot ovat toisinaan hyvin suurpiirteisiä. Lupaan on kirjattu esimerkiksi ”Metsästyskivääri 7,62 mm” ja nelinumeroinen sarjanumero. Asetta ei näillä tiedoin pysty tunnistamaan.

Viime heinäkuussa Poliisihallitus tiedotti sopineensa tietojärjestelmän toimittajaksi valitun CGI Suomen kanssa toimitussopimuksen päättämisestä. Poliisin mukaan toimitussopimuksen perusteella ei ollut edellytyksiä saada lainsäädännön mukaista ja käyttäjien tarpeita vastaavaa tietojärjestelmä­kokonaisuutta valmiiksi sovitussa aikataulussa.